МОНГОЛ УЛСАД ДЭМБ-ЫН ТАМХИНЫ ХЯНАЛТЫН СУУРЬ КОНВЕНЦИЙГ ХЭРЭГЖҮҮЛЭХ ХЭРЭГЦЭЭНИЙ ҮНЭЛГЭЭ

**Товчоон**

Дэлхийн эрүүл мэндийн байгууллага (ДЭМБ)-ын Тамхины хяналтын суурь конвенци (ТХСК) нь ДЭМБ-ын ивээл дор 2003 онд батлагдсан анхны эрүүл мэндийн олон улсын гэрээ юм. Энэхүү конвенци нь Нэгдсэн Үндэстний Байгууллагын түүхэн дэх улс орнууд хамгийн олноор, богино хугацаанд нэгдэн орсон гэрээнүүдийн нэг болсон бөгөөд өнөөгийн байдлаар 180 гишүүнтэй болоод байна.[[1]](#footnote-1)

Монгол Улс ДЭМБ-ын ТХСК-ийг 2003 оны 6 дугаар сарын 16-ны өдөр соёрхон баталснаар уг конвенцийн гишүүн болсон дэлхийн 6 дахь, Номхон далайн баруун бүсийн 2 дахь улс болжээ. Улмаар Монгол Улсад ТХСК-ийг 2004 оны 1 дүгээр сарын 27-ны өдрөөс хүчин төгөлдөр мөрдөж эхэлсэн байна.

Гэсэн хэдий ч Монгол Улс ДЭМБ-ын ТХСК-ийг бүрэн хэрэгжүүлэхэд тулгамдсан асуудлууд хэвээр байгааг харгалзан тус улсын Засгийн газар, ДЭМБ-ын ТХСК-ийн Нарийн бичгийн даргын газар хамтран ДЭМБ-ын ТХСК-ийг хэрэгжүүлэх хэрэгцээний үнэлгээг 2015 оны 7-9 дүгээр саруудад зохион байгуулсан билээ. Ингэхдээ конвенцийн хэрэгжилтийн талаарх тус улсын сүүлийн тайлан болон мэдээллийн бусад эх сурвалжийг ашиглан өнөөгийн нөхцөл байдал, тулгамдсан асуудал, хэрэгцээнд урьдчилсан дүн шинжилгээ хийсэн байна. Улмаар конвенцийн Нарийн бичгийн даргын газраар ахлуулсан, ДЭМБ-ын Халдварт бус өвчин(ХБӨ)-өөс урьдчилан сэргийлэх газар болон НҮБ-ын Хөгжлийн хөтөлбөрийн төлөөллөөс бүрдсэн олон улсын баг 2015 оны 9 дүгээр сарын 7-11-ний өдрүүдэд Монгол Улсад ажиллажээ. Үнэлгээнд Монгол Улсын холбогдох яам, агентлагууд оролцсон байна.

Хэрэгцээний үнэлгээний тайланд конвенцийн зүйл, заалт тус бүрийн хэрэгжилтийн байдал, орхигдсон асуудал, тэдгээрийг залруулах арга хэмжээний саналыг толилуулсан болно. Монгол Улс ТХСК-ийн дагуу хүлээсэн үүргээ бүрэн биелүүлэхийн тулд хэрэгжүүлэх шаардлагатай үндсэн арга хэмжээний талаар дор товчлон өгүүлсэн бөгөөд дэлгэрэнгүйг тайлангаас харна уу.

**Нэгдүгээрт**, ДЭМБ-ын ТХСК нь олон улсын гэрээ гэдэг утгаараа олон улсын хуулийн хүчин чадалтай юм. Энэхүү гэрээг соёрхон баталснаар Монгол Улс үндэсний хууль, тогтоомжоо түүний зүйл заалтуудтай нийцүүлэх болон бусад арга замаар хэрэгжилтийг нь хангах үүрэг хүлээдэг. Иймд конвенцийн холбогдох зүйл, заалтуудаар хүлээсэн бүх үүргээ тодорхойлж, холбогдох яам, агентлагуудыг үүрэгжүүлж, хэрэгжилтийг хангах нөөцийг бүрдүүлж, шаардлагатай бол олон улсын дэмжлэг туслалцаа авах хэрэгцээ байна.

**Хоёрдугаарт**, ТХСК-ийн 5.1 дэх хэсэгт заасны дагуу гишүүн орнууд тамхины хяналтын салбар хоорондын үндэсний цогц стратеги, төлөвлөгөө, хөтөлбөрийг конвенцид нийцүүлэн боловсруулж хэрэгжүүлэх, тогтмол үнэлж шинэчлэх үүрэг хүлээдэг. Монгол Улсад 2014-2020 онд хэрэгжих Тамхины хор хөнөөлтэй тэмцэх, сэргийлэх үндэсний стратеги байдаг ба түүнд ДЭМБ-ын ТХСК-ийг хэрэгжүүлэх асуудлыг онцлон авч үзжээ. Монгол Улс Нийгмийн эрүүл мэндийн талаар төрөөс баримтлах бодлого, Эрүүл мэндийн салбарын мастер төлөвлөгөө, ДЭМБ-тай хамтран ажиллах стратеги зэрэг бодлогын баримт бичгүүдээ шинэчлэх шатанд явж байгаа өнөө үед бодлогын холбогдох баримт бичгүүдэд ДЭМБ-ын ТХСК-ийг хэрэгжүүлэх асуудлыг тусгахыг Засгийн газарт зөвлөмж болгож байна. Бодлогын дээрх баримт бичгүүдийг эцэслэн боловсруулахдаа энэхүү хэрэгцээний үнэлгээний тайланг ашиглах зөвлөмжийг өгч байна.

**Гуравдугаарт**, ДЭМБ-ын ТХСК-ийн 5.2(а) дахь хэсэгт заасны дагуу гишүүн орнууд тамхины хяналтын салбар хоорондын үндэсний зохицуулалтын механизм байгуулах буюу хариуцах албан тушаалтныг тохоон томилох ёстой. Монгол Улсад тамхины хяналтын асуудлыг Эрүүл мэндийн яам(ЭМЯ)-ны албан тушаалтан хариуцаж байгаа боловч тэрээр тамхины хяналтаас гадна бусад цөөнгүй асуудал, хөтөлбөр хариуцдаг байна. Өнөөгийн байдлаар Тамхины хяналтын тухай хуулийг хэрэгжүүлэх үүргийг хэд хэдэн яам, агентлаг хүлээдэг бөгөөд шаардлага гарсан үед хамтарсан уулзалт зохион байгуулж, мэдээлэл солилцдог байна. Гэвч тогтмол уулзаж, Тамхины хяналтын тухай хуулийн хэрэгжилтийг зохицуулдаг салбар хоорондын үндэсний зохицуулах механизм албан ёсоор бүрдээгүй байна. Иймд тамхины хяналтын асуудлыг хариуцсан орон тоо бий болгож, ТХСК-ийн хэрэгжилтийг зохицуулах салбар хоорондын зохицуулалтын механизмыг иргэний нийгмийн оролцоотойгоор байгуулахыг зөвлөмж болгож байна.

**Дөрөвдүгээрт**, Монгол Улсын Засгийн газар ТХСК-ийг бүрэн хэрэгжүүлэх чин эрмэлзэлтэй бөгөөд эрх зүйн орчин бүрдүүлэх, татвар нэмэгдүүлэх, олон нийтийн газар тамхи татахыг бүрэн хориглох талаар ихээхэн амжилт гаргасан байна. Монгол Улс Тамхины хяналтын тухай хуулийн шинэчилсэн найруулгыг 2012 онд баталж, 2013 оны 3 дугаар сарын 01-ний өдрөөс хүчин төгөлдөр мөрдөж эхэлжээ. Тус хуульд 2015 оны 1 дүгээр сарын 29-ний өдөр нэмэлт өөрчлөлт оруулсан нь тамхины хяналтын талаар олсон амжилтаасаа ухарсан хэрэг болсон байна. Хуулиас гадна тамхин бүтээгдэхүүнд тавих техникийн шаардлагыг тогтоосон Монгол Улсын стандартууд мөрдөгдөж байгаа нь янжуур тамхины стандарт MNS5024:2013, дүнсэн тамхины стандарт MNS6274:2013 юм. Тамхины хяналтын тухай хууль зарим асуудлыг сайтар зохицуулсан боловч ТХСК-ийг бүрэн хэрэгжүүлэхийн тулд хуулийг дор дурьдсан чиглэлээр улам бэхжүүлэх шаардлагатай байна.

**Тавдугаарт**, Тамхины хяналтын тухай хууль (10.1 дэх хэсэг)-д иргэдэд эрүүл аж төрөх зан үйлийг төлөвшүүлэх, тамхины хэрэглээг бууруулах зорилгоор Эрүүл мэндийг дэмжих сан (ЭМДС) байгуулахаар заажээ. Хуулийн 10.2 дахь хэсэгт ЭМДС нь тамхины онцгой албан татварын 2 хувьтай тэнцэх хөрөнгөөс бүрдэх ба гаднаас хандив, тусламж төвлөрүүлж болно гэжээ. Гэвч эдийн засгийн нөхцөл байдал болон засаглалтай холбоотой болгоомжлолоос үүдэн ЭМДС-г түр хугацаагаар ажиллагааг нь зогсоогоод байна. Засгийн газарт ЭМДС-ийн үйл ажиллагааг аль болох хурдан сэргээж, хуулийн 10.2 дахь хэсэгт заасны дагуу тамхины онцгой албан татварын тодорхой хувийг санд төвлөрүүлэх зөвлөмж өгч байна. Түүнчлэн ЭМДС буюу түүнтэй ижил төстэй бүтэц байгуулах загваруудаас Монгол Улсад хамгийн тохиромжтойг нь сонгож, үйл ажиллагааг нь тогтвортой, хариуцлагатай, үр дүнтэй байлгах арга хэмжээ авахыг Засгийн газарт зөвлөмж болгож байна.

**Зургаадугаарт**, ТХСК-ийн 5.3-д заасны дагуу гишүүн орнууд тамхины хяналтын арга хэмжээг тамхи үйлдвэрлэгчдийн ашиг сонирхлоос хамгаалах үүрэг хүлээдэг. Тамхины хяналтын тухай хууль (4.1.2, 4.1.3, 4.1.6, 4.1.8, 4.1.9, 5.1.3–5.1.5 ба 5.2.3 дахь заалтууд) нь нийгмийн эрүүл мэндийн бодлогыг тамхи үйлдвэрлэгчдийн сөрөг нөлөөллөөс хамгаалахыг зорьдог байна. Авлигын эсрэг хууль (4.1 дэх хэсэг ба 7 дугаар зүйл)-иар албан тушаалын байдлаа ашиглаж тамхины хяналтад сөргөөр нөлөөлж болохуйц үйл ажиллагаанд оролцохыг албан тушаалтнуудад хориглосон байна. Гэсэн хэдий ч тамхи үйлдвэрлэгчид өндөр түвшний бодлого боловсруулагч нарт үзүүлэх нөлөө ихтэй байгаа тул хуулийн зохицуулалтыг сулруулсан нэмэлт өөрчлөлтүүдийг хийж чаджээ. Үүний улмаас татвар ногдуулалт, олон нийтийн газар тамхи татахыг бүрэн хориглохтой холбоотой хуулийн зохицуулалт суларсан байна. Тамхины хяналтын тухай хууль, Авлигын эсрэг хууль, ТХСК-ийн 5.3 дахь хэсэг болон ТХСК-ийн удирдамжуудын хэрэгжилтийг хангахыг Монгол Улсын Засгийн газарт зөвлөмж болгож байна.

**Долоодугаарт**, Монгол Улс янжуур, дүнсэн тамхи болон бусад тамхин бүтээгдэхүүнд онцгой албан татвар, нэмэгдсэн өртгийн албан татвар (НӨАТ) болон ашгийн татвар ногдуулах татварын бодлого хэрэгжүүлдэг байна. Онцгой албан татварын тухай хуулийг 2012 онд шинэчлэн найруулж, дотоодын болон импортын янжуур тамхинд 2.4 ам.доллар, дүнсэн болон бусад задгай тамхинд 1.8 ам.долларын татвар ногдуулахаар болжээ. Үүнээс гадна бүх тамхин бүтээгдэхүүнд 10%-ийн НӨАТ, 10%-ийн ашгийн татвар ногдуулдаг байна. Янжуур тамхины ногдуулах татвар Монгол Улсад 42.4% байгаа нь Сингапур (66%), Филиппин (74%) зэрэг улстай харьцуулахад бага юм. Мөн 20 ширхэгээр савласан янжуур тамхины үнэ хямд буюу 3000 орчим төгрөг (1.5 ам.доллар) байна. Үүний улмаас Монгол Улс ДЭМБ-ын ТХСК-ийн 6 дугаар зүйлд заасан эрүүл мэндийн зорилтууд болон гишүүн орнуудын 6 дугаар хурлаар баталсан холбогдох удирдамжуудыг хэрэгжүүлж чадахгүйд хүрч байна.[[2]](#footnote-2)

Иймд ТХСК-ийн 6 дугаар зүйлийг хэрэгжүүлэх удирдамжийн зөвлөмжүүдийг хэрэгжүүлэхийг Монгол Улсад зөвлөмж болгож байна. Мөн тамхины бүтээгдэхүүн худалдан авах боломжийг хязгаарлах зорилгоор бараа бүтээгдэхүүний үнэ, өрхийн орлогын өсөлтийг харгалзан тамхин бүтээгдэхүүнд ногдуулах татварыг тогтмол нэмж байхыг Сангийн яаманд зөвлөмж болгож байна. Үүний тулд ЭМЯ бүх төрлийн тамхин бүтээгдэхүүнд ногдуулах онцгой албан татварыг нэмэх саналыг Сангийн яаманд тавьж байх нь зүйтэй юм.

**Наймдугаарт**, Тамхины хяналтын тухай хууль (9 дүгээр зүйл)-д олон нийтийн газар тамхигүй орчин бүрдүүлэх талаар тусгасан байна. 2015 онд нэмэлт өөрчлөлт оруулсан Тамхины хяналтын тухай хуулийн 5.1.7 дахь заалтад уг хуулийн 9.1.1-9.1.4, 9.1.7, 9.1.8-д заасан хориглосон газраас бусад гадаад орчин дахь нийтийн эдэлбэр газарт байгуулах утаат тамхи татах зөвшөөрөгдсөн цэгийн байршил, төсвийг сум, дүүргийн иргэдийн Төлөөлөгчдийн Хурал шийдвэрлэхээр заажээ. Мөн нэмэлт өөрчлөлт оруулснаар хуулийн 5.2.5 дахь заалтад хуулийн 9.1.5, 9.1.6-д заасан газар (буюу нийтийн хоол, худалдаа, баар, цэнгээний газар, аж ахуйн нэгж, байгууллага)-т утаат тамхи татах зөвшөөрөгдсөн цэгийг 300м2-аас доошгүй талбай бүхий барилга байгууламжид нэгээс илүүгүй байхаар байгуулахыг зөвшөөрсөн байна.

ТХСК-ийн дагуу хүнийг олон нийтийн бүх газрын дотоод орчинд тамхины утаанд өртөхөөс хамгаалах үүргийг Монгол Улс хүлээсэн бөгөөд Тамхины хяналтын тухай хууль (2.2 дахь хэсэг) -д Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээний заалтыг дагаж мөрдөнө гэжээ. Энэ утгаараа олон нийтийн газрын дотоод орчинд 100% тамхигүй орчин бүрдүүлэхийг шаардсан ТХСК нь Монгол Улсын Тамхины хяналтын тухай хуульд 2015 онд оруулсан олон нийтийн газарт тамхи татах зөвшөөрөгдсөн цэг байгуулах тухай нэмэлт өөрчлөлтүүдээс илүү хууль зүйн хүчин чадалтай байна.

ТХСК-ийн 8 дугаар зүйлийг хэрэгжүүлэх удирдамжид тус зүйлд заасан шаардлагыг хэрэгжүүлэхэд гишүүн орнуудад 5 жилийн хугацаа олгосон нь Монгол Улсын хувьд 2009 оны 1 дүгээр сарын 27-ний өдөр дуусгавар болсон юм.

Иймээс Монгол Улс ТХСК, түүнийг хэрэгжүүлэх удирдамжуудын дагуу хүлээсэн үүргээ бүрэн биелүүлэх зорилгоор Тамхины хяналтын тухай хуульд нэмэлт өөрчлөлт оруулахыг зөвлөмж болгож байна. Үүний тулд ЭМЯ, Хууль зүйн яам (ХЗЯ) хамтран Монгол Улсын сайд бөгөөд Засгийн газрын хэрэг эрхлэх газар (ЗГХЭГ)-ын даргад Тамхины хяналтын тухай хуульд 2015 онд оруулсан нэмэлт өөрчлөлтийг эргэн харж, олон нийтийн газрын дотоод орчин, нийтийн тээвэр, ажлын байранд 100% тамхигүй орчин бүрдүүлэх бодлогыг хэрэгжүүлэх хүсэлтийг албан ёсоор хүргүүлэх нь зүйтэй.

**Есдүгээрт**, ТХСК-ийн тамхины сав, баглаа, боодол, шошгололттой холбоотой 11 дүгээр зүйлийг хэрэгжүүлэхэд гишүүн орнуудад 3 жилийн хугацаа олгосон нь Монгол Улсын хувьд 2007 оны 1 дүгээр сарын 27-ны өдөр дуусгавар болжээ.

Тамхины хяналтын тухай хууль (6.4–6.6, 6.7.1, 6.7.3, 6.7.5, 6.7.6, 6.7.11 дэх заалт), Монгол Улсын MNS 5024:2013, MNS6274:2013 стандартын дагуу тамхи үйлдвэрлэгч, импортлогч, борлуулагчид тамхины шошгололт, эрүүл мэндийн анхааруулгатай холбоотой стандартыг хэрэгжүүлэх үүрэгтэй. Гэвч эдгээр хууль, стандартын дагуу тамхин бүтээгдэхүүний сав, баглаа, боодол дээр тамхины найрлагад агуулагдах бохь, никотины хэмжээ болон дуусгавар болох хугацааг заахыг шаарддаг байна.

Мөн усан тамхи, электрон тамхины хуулийн зохицуулалт байхгүй, эдгээрийн хувьд сав, баглаа, боодол, шошгололтын стандартыг мөрдөх шаардлага тавьдаггүй байна. Иймд ТХСК-ийн 11 дүгээр зүйлийг хэрэгжүүлэх удирдамжид нийцүүлэн Тамхины хяналтын тухай хууль болон стандартад нэмэлт өөрчлөлт оруулахыг Засгийн газарт зөвлөмж болгож байна. Түүнчлэн усан тамхи, электрон тамхины асуудлыг хууль тогтоомжид тусгах нь зүйтэй.

**Аравдугаарт**, Тамхины хяналтын тухай хууль (8 дугаар зүйл, 6.7.6, 6.7.10 ба 6.7.13 дахь заалт)-д заасанчлан Монгол Улсад тамхины зар сурталчилгаа, дэмжлэг үзүүлэх, ивээн тэтгэх үйл ажиллагааг бүрэн хориглосон.

Гэвч хуулийн 8.1.7 дахь заалтад тамхи борлуулах цэгт тамхины нэр, үнэ, тамхин бүтээгдэхүүнийг биетээр дэлгэн тавихыг зөвшөөрсөн байна. Түүнчлэн тамхин бүтээгдэхүүнийг үнэгүй тараахыг хориглосон заалт байхгүй, электрон тамхийг интернэтээр зарах боломжтой байна.

ТХСК-ийн 13 дугаар зүйлийг хэрэгжүүлэх 5 жилийн хугацаа олгосон нь 2009 оны 12 дугаар сарын 5-ны өдрөөр дуусгавар болсон байна. Иймд ТХСК-ийн 13 дугаар зүйлд нийцүүлэн Тамхины хяналтын тухай хуульд нэмэлт өөрчлөлт оруулахыг Засгийн газарт зөвлөмж болгож байна.

**Арваннэгдүгээрт**, Тамхины хяналтын тухай хуулийг бүрэн хэрэгжүүлэхгүй байгаа нь хууль, тогтоомжийн үр дүнтэй байдлыг сулруулж байна. Иймд ЭМЯ-ны зүгээс мэргэжлийн хяналт, гааль, цагдаа болон хууль сахиулах бусад байгууллагатай хамтарч Тамхины хяналтын тухай хуулийн хэрэгжилтийг хангахыг зөвлөмж болгож байна. Мөн холбогдох яам, агентлагийн хууль сахиулах чиг үүрэг бүхий албан хаагчдыг сургалтад хамруулах шаардлагатай. Түүнчлэн тамхигүй орчин бүрдүүлэх талаар шийдвэр гаргахад нь орон нутгийн засаг захиргаанд дэмжлэг үзүүлэхийг зөвлөмж болгож байна.

**Арванхоёрдугаарт**, боловсрол, харилцаа холбоо, сургалт нь ТХСК-ийн үндсэн бүрэлдэхүүн хэсэг болдог бөгөөд тамхины хяналтын талаар олон нийтийн мэдлэгийг дээшлүүлэхэд чухал юм. Засгийн газрын зүгээс Тамхины хяналтын хуулийг боловсронгуй болгох, хуулийн талаарх олон нийтийн мэдлэгийг дээшлүүлэх, ТХСК-ийг бүрэн хэрэгжүүлэхэд олон нийтийн дэмжлэгийг дайчлахад ТББ, иргэний нийгэм чухал үүрэгтэй болохыг хүлээн зөвшөөрдөг. Эрүүл мэндийн яамны зүгээс холбогдох ТББ-уудтай үргэлжлүүлэн хамтран ажиллах, иргэний нийгмийн үр дүнтэй хамтын ажиллагааг сайжруулахыг зөвлөмж болгож байна. Мөн ЭМЯ-ны зүгээс ХЗЯ, Боловсрол, соёл, шинжлэх ухааны яам (БСШУЯ) болон бусад холбогдох яамдуудтай нягт хамтран ажиллаж, тамхины хэрэглээг хэвийн бус зүйл гэсэн ойлголтыг нийгэмд бий болгох зорилготой харилцаа мэдээллийн стратегийг боловсруулж хэрэгжүүлэхийг зөвлөмж болгож байна. Ингэхдээ ухуулга нөлөөллийн ажиллагааг залуучууд, эмэгтэйчүүдэд, парламентын гишүүдэд чиглүүлэхэд онцгой анхаарах нь зүйтэй.

**Арвангуравдугаарт**, НҮБ-ын Хөгжлийн тусламжийн хөтөлбөр(UNDAF) гэдэг нь Засгийн газар болон НҮБ харилцан зөвшилцөж үндэсний хөгжлийн тэргүүлэх чиглэлийг тодорхойлсон стратегийн хөтөлбөр юм. Одоо хүчин төгөлдөр мөрдөгдөж буй UNDAF (2012–2016)-д ХБӨ-ний хяналт, урьдчилан сэргийлэлт, ДЭМБ-ын ТХСК-ийн хэрэгжилтийг хангах асуудлууд тусгагдаагүй байна. ТХСК-ийг хэрэгжүүлэх нь ХБӨ-ийг бууруулахад ихээхэн ач холбогдолтой тул одоо боловсрогдож буй дараагийн шатны UNDAF-д ДЭМБ-ын ТХСК-ийг хэрэгжүүлэхэд дэмжлэг үзүүлэх талаар оруулах нь чухал юм. Олон улсын үнэлгээний баг нь НҮБ-ын Монгол Улс дахь Суурин төлөөлөгч, НҮБ-ын Монгол дахь баг болон ДЭМБ-ын Суурин төлөөлөгчтэй уулзаж, уг асуудлыг сонорт нь хүргэсэн болно. Иймд, ЭМЯ-ны зүгээс Гадаад харилцааны яам, ДЭМБ, НҮБ-ын Монгол Улс дахь Суурин төлөөлөгчийн газартай хамтран ажиллаж, ТХСК-ийн хэрэгжилтийг дэмжих асуудлыг дараагийн шатны UNDAF-д тусгахад анхаарахыг зөвлөмж болгож байна.

**Арвандөрөвдүгээрт**, энэхүү тайланд тодорхойлсон хэрэгцээ шаардлага нь нэн даруй анхаарал хандуулах ёстой тэргүүлэх чиглэл бөгөөд гишүүн орнуудад хэрэгжүүлэх хугацаа олгосон зүйл заалтууд (8, 11 ба 13 дугаар зүйл)-тай холбоотой арга хэмжээнүүд юм.

Энэхүү тайланд дэвшүүлсэн асуудлуудыг шийдвэрлэх нь Монгол Улсын хувьд ДЭМБ-ын ТХСК-ийн дагуу хүлээсэн үүргээ хэрэгжүүлэхэд томоохон түлхэц болох бөгөөд хүн амын эрүүл мэнд, амьдралын чанарыг сайжруулахад чухал ач холбогдолтой байна. Монгол Улсын зүгээс эдгээр арга хэмжээг авч хэрэгжүүлэхэд ТХСК-ийн Нарийн бичгийн даргын газар нь ДЭМБ-ын Төв штаб, бүсийн төв, Монгол Улс дахь суурин төлөөлөгчийн газар болон холбогдох бусад олон улсын түншүүдтэй хамтран мэргэжил арга зүйн дэмжлэг үзүүлэх, түншүүдийг татан оролцуулах, олон улсын нөөцийг дайчлахад бэлэн байна.

ЭМЯ-ны хүсэлтийн дагуу ТХСК-ийн Нарийн бичгийн даргын газрын зүгээс дараах дэмжлэгийг үзүүлэхэд бэлэн байгаагаа илэрхийлж байна. Үүнд: (1)тамхины онцгой албан татварыг нэмэгдүүлэх хуулийн төсөл боловсруулах, үүний тулд зардал-үр өгөөжийн дүн шинжилгээ хийхэд дэмжлэг үзүүлэх, (2)хэрэгцээний үнэлгээний тайланг хамтрагч талуудад танилцуулах хэлэлцүүлэг зохион байгуулахад дэмжлэг үзүүлэх, (3) ЭМЯ-аас тодорхойлсон тэргүүлэх чиглэлийг хэрэгжүүлэхэд дэмжлэг нэн даруй үзүүлэх.

ТХСК-ийн дагуу хүлээсэн үүргээ хэрэгжүүлэхэд нь Монгол Улсад дэмжлэг үзүүлэх төслийн санал боловсруулах, олон улсын түншүүдээс дэмжлэг авахад энэхүү үнэлгээний дэлгэрэнгүй тайланг ашиглаж болно.

Энэхүү хамтарсан үнэлгээг хийхэд Европын Холбооноос санхүүгийн дэмжлэг үзүүлсэн болно.[[3]](#footnote-3)

ЭМЯ, ДЭМБ/НДББ-ийн төв, Монгол Улс дахь Суурин төлөөлөгчийн газар үнэлгээ хийхэд санхүүгийн болон зохион байгуулалтын бүх талын дэмжлэг үзүүлсэн болно.

1. <http://www.who.int/fctc/signatories_parties/> [↑](#footnote-ref-1)
2. <http://apps.who.int/gb/fctc/E/E_cop6.htm> [↑](#footnote-ref-2)
3. Энэхүү тайланг Европын Холбооны дэмжлэгтэйгээр боловсруулсан болно. Тайлангийн агуулгыг Монгол Улсын ЭМЯ, ДЭМБ-ын ТХСК-ийн Нарийн бичгийн даргын газар бүрэн хариуцах бөгөөд Европын Холбооны байр суурийг ямар нэгэн байдлаар илэрхийлэхгүй болно. [↑](#footnote-ref-3)